Stelian Tănase a participat, joi, la prima parte a Conferinţei Internaţionale "Unlocking Broadcast Archives from Eastern Europe", care este găzduită joi şi vineri la sediul Societăţii Române de Televiziune (SRTv) din Bucureşti.

El a precizat că ar fi foarte bucuros ca arhivele "să fie mai uşor frecventabile, să fie mai puţine obstacole de a ajunge la ele". "Foarte greu se ajunge la ele, atunci când sunt disponibile, pentru că cele mai multe nu sunt indexate", a spus preşedintele-director general al TVR.

Stelian Tănase a spus că nici măcar arhiva Serviciului Român de Informaţii (SRI) nu a fost indexată, atunci când el s-a dus pentru prima dată să cerceteze diferite dosare aflate în aceasta. Tănase nu a precizat în ce an se întâmpla acest lucru.

"Eu am fost prima dată în arhiva SRI când încă nu avea un index. Venea o cucoană şi îţi punea doi metri de dosare pe masă, dacă vroia să îţi dea bineînţeles, că nu prea vroia să îţi dea. Dar nu aveau un index după care să ceri: «Vreau să citesc dosarul Pătrăşcanu, vreau să citesc dosarul arestării lui Maniu şi al grupului de la Tămădău». Asta am citit eu atunci. Sau grupul Noica-Pillat, după care am şi scris o carte. Nu aveau aşa ceva şi era o lectură absolut întâmplătoare. Între timp, şi-au făcut indexuri", a spus Stelian Tănase.

Tănase a mai spus că "o parte din arhivă au dat-o (cei de la SRI, n.r.) la CNSAS (Consiliul Naţional pentru Studierea Arhivelor Securităţii, n.r.), deşi pretind că au dat-o toată".

"Trebuie înlăturate obstacole în ce priveşte frecventarea arhivelor. Există interese mari ca arhivele să nu fie cercetate, ca arhivele să rămână închise în mâna câtorva arhivari care au impresia că deţin mari comori. Da, au mari comori, dar nu trebuie ascunse, trebuie arătate, societatea respectivă să se bucure de ele, să le utilizeze. Există încă această mentalitate în Europa de est în care aceste mari secrete, pe care le ştie toată lumea, trebuie păstrate ascunse. Este o sechelă mizeră a comunismului pe care l-am trăit cu toţii şi văd că ne dezbărăm greu de ea", a mai spus Stelian Tănase.

De asemenea, Tănase consideră că trebuie "să privim spre viitor", spre "Europa de mâine" şi să gândim modern. "Lucrul ăsta nu este foarte simplu", a mai spus Stelian Tănase.

El a mai spus, în timpul conferinţei, că, de 25 de ani, lucrează în arhivele româneşti. "Sunt cel care a deschis în România cercetarea de arhive", a declarat Stelian Tănase, precizând că a scris deja zece cărţi.

Televiziunea Română organizează, joi şi vineri, Conferinţa Internaţională "Unlocking Broadcast Archives from Eastern Europe", care vizează găsirea de soluţii pentru facilitarea accesului publicului larg la înregistrările de arhivă ale televiziunilor din estul Europei.

Conferinţa este organizată în parteneriat cu European (Post)Socialist Television History Network şi FIAT/IFTA Television Studies Commission.

The European (Post)Socialist Television History Network (Reţeaua Europeană de Istorie a Televiziunii (Post)Socialiste), finanţată de Organizaţia pentru Cercetare Ştiinţifică din Regatul Ţărilor de Jos (Netherlands Organisation for Scientific Research - NWO), este prima platformă colectivă dedicată facilitării cercetării comparate asupra istoriei televiziunii (post)socialiste din Europa.

Comisia pentru Studii de Televiziune a Federaţiei Internaţionale a Arhivelor de Televiziune FIAT/IFTA îşi propune să promoveze cercetarea academică a conţinutului deţinut de arhivele membre.